ส่วนที่ 1

ข้อมูลสรุป (executive summary)

บริษัท น้ำตาลขอนแก่น จำกัด (มหาชน) ก่อตั้งขึ้นในปี 2519 มีทุนจดทะเบียนทั้งหมด 1,600
ล้านบาท ทุนเรียกชำระแล้ว 1,550 ล้านบาท มีวัตถุประสงค์ในการดำเนินธุรกิจโรงงานน้ำตาล
และลงทุนในธุรกิจต่อเนื่องที่เกี่ยวข้องกับธุรกิจน้ำตาล ในปี 2548
บริษัทได้มีการระดมทุนโดยออกหุ้นเพิ่มทุนขายให้กับประชาชนทั่วไป
และได้จดทะเบียนบริษัทในตลาดหลักทรัพย์แห่งประเทศไทยภายใต้ชื่อ “KSL”
ตั้งแต่นั้นมาบริษัทได้เริ่มปรับเปลี่ยนวิสัยทัศน์จากการเป็นผู้ผลิตน้ำตาลแบบดั้งเดิม
มาเป็นผู้ผลิตพลังงานทดแทน โดยบริษัทเล็งเห็นศักยภาพความต้องการพลังงานทดแทนในอนาคต
ประกอบกับผลผลิตของบริษัทคือการให้พลังงานแก่สรรพสิ่ง ดังเช่น
น้ำตาลเป็นสะสารที่ให้พลังงานแก่มนุษยชาติ เอทานอลเป็นพลังงานเชื้อเพลิงสำหรับรถยนต์
ปุ๋ยชีวภาพถือได้ว่าเป็นสะสารที่สำคัญในการให้พลังงานต่อพืชในการเติบโต
และไฟฟ้าที่เกิดจากเชื้อเพลิงชีวมวล เป็นพลังงานทดแทนสำหรับอุปกรณ์เครื่องใช้ เครื่องจักรกล
ด้วยวิสัยทัศน์ดังกล่าวบริษัทจึงได้มีการลงทุน
และประกาศแผนการลงทุนขยายกิจการที่เกี่ยวกับพลังงานทดแทนอย่างต่อเนื่อง โดยจากเดิมในปี
2548 ธุรกิจหลักของบริษัทมาจากผลประกอบการโรงงานน้ำตาล 4
โรงงานที่กระจายอยู่ตามภูมิภาคต่าง ๆ ของประเทศไทย ในปี 2549 โรงงานผลิตเอทานอล
ของบริษัท ที่จังหวัดขอนแก่น กำลังการผลิต 150,000 ลิตรต่อวัน
ใช้กากน้ำตาลและน้ำอ้อยเป็นวัตถุดิบ และโครงการโรงงานผลิตปุ๋ยชีวภาพ
ซึ่งใช้น้ำเสียจากโรงงานผลิตเอทานอล และกากหม้อกรองจากโรงงานน้ำตาลมาเป็นวัตถุดิบ
ได้เริ่มเปิดดำเนินการผลิตและจำหน่าย และในปีบัญชี 2550 โรงผลิตกระแสไฟฟ้า ขนาด 30 MW
ที่จังหวัดขอนแก่น ซึ่งนำกากอ้อย ของเหลือจากโรงงานน้ำตาลมาผลิตกระแสไฟฟ้า
ขายให้กับการไฟฟ้าฝ่ายผลิต ได้เริ่มผลิตและจำหน่าย นอกจากนี้ในปี 2550 ภายใต้อนุสัญญาเกียวโต
โรงผลิตกระแสไฟฟ้าของบริษัทยังได้รับการจดทะเบียนโดย CDM Executive Board
ให้มีสิทธิที่จะขาย CDM หรือที่เรียกกันว่า คาร์บอนเครดิต
โดยบริษัทจะเริ่มรับรู้รายได้จากการขายคาร์บอนเครดิตในปี 2551

นอกจากโครงการต่าง ๆ ที่ได้ดำเนินการเรียบร้อยแล้ว
บริษัทยังมีโครงการลงทุนที่อยู่ระหว่างการดำเนินการ ดังนี้ :

(1) โครงการลงทุน เพาะปลูกอ้อยและผลิตน้ำตาลในประเทศลาว
บริษัทได้จัดตั้งบริษัทน้ำตาลสะหวันนะเขตขึ้น ซึ่งบริษัทถือหุ้นในสัดส่วนร้อยละ 97
เพื่อลงทุนเพาะปลูกอ้อย และทำโรงงานน้ำตาลในประเทศลาว
โดยได้ทำสัญญาพัฒนาพื้นที่ในเขตสะหวันนะเขตกับรัฐบาลของประเทศลาว
เพื่อใช้เป็นพื้นที่เพาะปลูกอ้อย ที่ตั้งอาคารและ โรงงาน จำนวน 10,000 เฮกตาร์ (62,500 ไร่)
ปัจจุบันบริษัท ได้เริ่มการเพาะปลูกพันธุ์อ้อยในพื้นที่บางส่วนไปแล้ว ในปี 2550
บริษัทได้นำพันธุ์อ้อยที่ได้จากการเพาะปลูกในปี 2549 ไปขยายพื้นที่ปลูกต่อ
เพื่อให้มีอ้อยพอต่อการหีบอ้อยของโรงงานน้ำตาล
บริษัทมีแผนที่จะเริ่มดำเนินการก่อสร้างโรงงานน้ำตาลในปี 2551
และคาดว่าโรงงานน้ำตาลใหม่จะสร้างเสร็จและเดินเครื่องจักร หีบอ้อย
และผลิตและจำหน่ายน้ำตาลได้ในปี 2552

(2) โครงการลงทุน เพาะปลูกอ้อยและผลิตน้ำตาลในประเทศกัมพูชา
บริษัทได้ลงทุนในหุ้นสามัญของบริษัท Koh Kong Plantation Co.,Ltd และ Kok Kong Sugar
Industry Co.,Ltd. ในสัดส่วนร้อยละ 50 ซึ่งบริษัทเหล่านี้ได้มีการทำบันทึกความเข้าใจ
กับรัฐบาลของประเทศกัมพูชา ในการขอพื้นที่สัมปานเพื่อใช้เป็นพื้นที่เพาะปลูกอ้อย ที่ตั้งอาคาร
และโรงงาน รวมทั้งสิ้น 20,000 เฮกตาร์ (125,000 ไร่) ในจังหวัดเกาะกง
ปัจจุบันบริษัทได้เริ่มการเพาะปลูกพันธุ์อ้อยในพื้นที่บางส่วนไปแล้ว ในปี 2550 และ ปี 2551
บริษัทนำพันธุ์อ้อยที่ได้จากการเพาะปลูก
ไปขยายพื้นที่ปลูกต่อเพื่อให้มีอ้อยพอต่อการหีบอ้อยของโรงงานน้ำตาล
บริษัทมีแผนที่จะเริ่มก่อสร้างโรงงานน้ำตาลในปี 2551 ในงบประมาณ 1,850 ล้านบาท
เครื่องจักรขนาดกำลังหีบอ้อย 6,000 ตันอ้อยต่อวัน
บริษัทคาดว่าโรงงานน้ำตาลใหม่ที่กัมพูชาจะสร้างเสร็จ และเดินเครื่องจักร หีบอ้อย
และผลิตและจำหน่ายน้ำตาลได้ในปี 2552

นอกจากนี้ บริษัทยังมีโอกาสการลงทุนต่าง ๆ ที่อยู่ระหว่างการศึกษาในรายละเอียด ดังนี้ :

(1) ใบอนุญาตโรงงานเอทานอลเพิ่มอีก 2 โรงงาน ที่จังหวัดกาญจนบุรี และจังหวัดชลบุรี
โดยวัตถุดิบส่วนหนึ่งมาจากกากน้ำตาล ของโรงงานน้ำตาลที่ตั้งอยู่ใกล้เคียงของบริษัทเอง ปัจจุบัน
บริษัทได้รับใบอนุญาตพร้อมกับได้รับการสนับสนุนจากคณะกรรมการส่งเสริมการลงทุน (BOI) แล้ว
แต่อย่างไรก็ตามเนื่องจากปัญหาเรื่องความไม่ชัดเจนด้านนโยบายภาครัฐเกี่ยวกับธุรกิจเอทานอล
บริษัทจึงตัดสินใจชะลอโครงการลงทุนออกไปก่อน ใบอนุญาตที่บริษัทได้มา (ในกรณีที่มีการลงทุน)
จะทำให้บริษัทมีกำลังการผลิตเอทานอลเพิ่มขึ้นจาก 150,000 ลิตรต่อวัน เป็น 400,000 ลิตรต่อวัน

(2) ใบอนุญาตย้ายและขยายกำลังการผลิตโรงงานน้ำตาล 2 โรงงาน โดย
ตามที่ประชุมคณะรัฐมนตรี วันที่ 16 ตุลาคม 2550 ได้พิจารณาให้ (1) บริษัท น้ำตาลนิวกว้างสุ้นหลี
จำกัด (บริษัทย่อย) ย้ายโรงงานน้ำตาลจากจังหวัดชลบุรีไปจังหวัดสระแก้วได้
พร้อมกับอนุญาตขยายกำลังการผลิตจาก 6,479 ตันอ้อยต่อวัน เป็น 20,400 ตันอ้อยต่อวัน (2)
บริษัท โรงงานน้ำตาลนิวกรุงไทย จำกัด (บริษัทย่อย) ย้ายโรงงานน้ำตาลจากอำเภอท่ามะกา
ไปอำเภอบ่อพลอย จังหวัดกาญจนบุรีได้ พร้อมกับอนุญาตขยายกำลังการผลิตจาก 8,385
ตันอ้อยต่อวัน เป็น 20,400 ตันอ้อยต่อวัน ปัจจุบันบริษัทอยู่ระหว่างการศึกษาในรายละเอียด
ซึ่งจะแจ้งความก้าวหน้าของโครงการ และแผนการลงทุนต่อไป

ผลการดำเนินงานของบริษัทในปี 2550 (งวดบัญชี พฤศจิกายน 2549 ถึง ตุลาคม 2550)
ในส่วนที่เกี่ยวกับธุรกิจน้ำตาล ในปี 2548 และปี 2549 ประเทศไทยประสบปัญหาภัยแล้ง
ทำให้ผลผลิตอ้อยทั่วประเทศไม่ดี ส่งผลให้บริษัทมีปริมาณอ้อยเข้าหีบในปริมาณต่ำติดต่อกัน 2 ปี
ประมาณ 46 - 47 ล้านตันต่อปี ซึ่งส่งผลกระทบต่อยอดขายในช่วง 2 ปีที่ผ่านมา อยู่ในระดับต่ำ
อย่างไรก็ตามในช่วงครึ่งปีหลังของปี 2549 ประเทศไทยมีปริมาณน้ำฝนกลับเข้าสู่ภาวะปกติ
ประกอบกับในปี 2549 ราคาน้ำตาลตลาดโลกอยู่ในระดับค่อนข้างสูง
ส่งผลให้ราคาอ้อยที่ชาวไร่ได้รับอยู่ในระดับสูง (ตามระบบแบ่งปันผลประโยชน์ 70 : 30)
ทำให้ปริมาณอ้อยเข้าหีบของประเทศไทยในปี 2550 กลับเข้าสู่ภาวะปกติ คือ 63.8 ล้านตัน
เพิ่มขึ้นร้อยละ 37 ส่งผลให้ในรอบ 12 เดือนที่ผ่าน บริษัทมียอดขายน้ำตาลเพิ่มขึ้นร้อยละ 47 จาก
365,356 ตันในปี 2549 เพิ่มขึ้นเป็น 537,110 ตันในปี 2550 ประกอบกับ
บริษัทมีการรับรู้รายได้ที่เพิ่มขึ้นจากเงินชดเชยค่าตอบแทนการผลิตและจำหน่ายน้ำตาลทรายจากระบบแบ่งปันผลประโยชน์
ตามพระราชบัญญัติอ้อยและน้ำตาลทราย และเริ่มรับรู้รายได้จากการขายไฟฟ้าแบบ Firm
Contract ให้กับการไฟฟ้าฝ่ายผลิตแห่งประเทศไทย 289 ล้านบาท อย่างไรก็ตามในทางกลับกัน
ในปี 2550 บริษัทได้ประสบปัญหาราคาเอทานอลในประเทศตกต่ำ
สืบเนื่องจากผลผลิตมากกว่าความต้องการบริโภคภายในประเทศ รายได้จากธุรกิจเอทานอลในปี
2550 จึงลดลงจาก 591 ล้านบาทในปี 2549 เหลือ 342 ล้านบาทในปี 2550
อย่างไรก็ตามเมื่อวิเคราะห์ในภาพรวม บริษัทยังคงมีรายได้รวมเพิ่มขึ้นร้อยละ 41 จาก 6,499
ล้านบาทในปี 2549 เป็น 9,133 ล้านบาทใน 2550 และบริษัทมีผลกำไรสุทธิเติบโตร้อยละ 24
จาก 673 ล้านบาทในปี 2549 เป็น 836 ล้านบาทใน ปี 2550

สำหรับใน ปี 2551 ปัจจัยบวกต่อการดำเนินงานของบริษัทคือ ในปี 2550
สภาวะน้ำฝนในประเทศไทยดี ส่งผลให้ประมาณการอ้อยเข้าหีบในปี 2551
คาดว่าจะเพิ่มขึ้นเมื่อเทียบกับปีที่ผ่านมา
ประกอบกับการที่บริษัทมีการเตรียมความพร้อมในการส่งออกเอทานอล ตั้งแต่ปี 2550
อีกทั้งบริษัทคาดว่าต้นทุนการผลิตเอทานอลจะลดลง สืบเนื่องจากราคาวัตถุดิบที่ลดลง
ทำให้บริษัทคาดว่าผลประกอบการของธุรกิจเอทานอลในปี 2551 น่าจะดีขึ้น
รวมถึงการที่โรงผลิตกระแสไฟฟ้าของบริษัท ได้รับอนุญาตให้สามารถขายคาร์บอนเครดิตได้
ส่วนปัจจัยในแง่ลบนั้น ยังคงมีความไม่ชัดเจนในเรื่องนโยบายของภาครัฐในธุรกิจเอทานอล
ในการแก้ปัญหาผลผลิตมากกว่าความต้องการในประเทศ
ซึ่งจะส่งผลกระทบต่อราคาขายเอทานอลภายในประเทศ
การแข็งค่าของค่าเงินบาทส่งผลให้ราคาขายน้ำตาลต่างประเทศเมื่อเทียบเป็นเงินบาทต่ำลง
และปัญหาเสถียรภาพทางการเมือง
ซึ่งส่งผลกระทบต่อความเชื่อมั่นและเศรษฐกิจในภาพรวมของประเทศ